# Aleksandr Khalifman

Aleksandr Valérievitx Khalifman (nascut el 18 de gener de 1966 a Leningrad) és un Gran Mestre d'escacs jueu, que ha ostentat les nacionalitats soviètica i russa. Va ser Campió del món el 1999.
Va aprendre a jugar a escacs als 6 anys, ensenyat pel seu pare. Va obtenir el títol de Mestre Internacional el 1986, i el de GM el 1990, fent un excepcional resultat en quedar en primer lloc a l'Obert de Nova York d'aquell any, per davant d'un grup de forts jugadors.
Tot i que roman inactiu des de novembre de 2019, a la llista d'Elo de la FIDE del maig de 2022, hi tenia un Elo de 2608 punts, cosa que en feia el jugador número 34 de Rússia. El seu màxim Elo va ser de 2702 punts, a la llista d'octubre de 2001 (posició 15 al rànquing mundial).

## Resultats destacats en competició

Khalifman fou campió juvenil de l'URSS el 1982, i el 1984, i va guanyar els Campionats de Moscou de 1985 i 1987. Es proclamà Campió d'Europa juvenil el 1985/1986 a Groningen.
El 1990 empatà als llocs 1r-4t al fort torneig de la GMA de Moscou 1990, amb Mikhaïl Gurévitx, Zurab Azmaiparaixvili i Ievgueni Baréiev. Va participar en el Torneig Interzonal de Manila de 1990, on hi acabà en el lloc 17è amb 7.5/13 punts. Fou quart al Torneig Interzonal de la FIDE de 1993 i es classificà per la fase final del Campionat del món de 1996, tot i que fou eliminat en primera ronda de les eliminatòries per Valeri Sàlov.
El seu èxit més notable fou guanyar el torneig pel Campionat del món de la FIDE de 1999 celebrat a Las Vegas, en què va guanyar a la final l'armeni Vladímir Akopian, de manera que va convertir-se oficialment en Campió del Món, títol que va mantenir durant un any, fins que el va perdre l'any 2000 al següent torneig pel campionat, celebrat a Nova Delhi, al qual hi participà però fou eliminat a quarts de final per qui seria el següent campió, Viswanathan Anand. En aquell moment, era només el número 44 del món en la Llista Elo de la FIDE, cosa que va comportar moltes comparacions desfavorables amb el Campió del Món “clàssic” Garri Kaspàrov, que era el número 1 a la mateixa llista. Khalifman va dir en aquell moment, "El sistema d'avaluació Elo funciona avantatjosament per als jugadors que juguen només en torneigs tancats per sistema round robin, i penso que els seus rànquings estan sobrevalorats.
Els organitzadors conviden la mateixa gent una vegada i una altra, perquè tenen un rànquing alt, i com que només juguen entre ells, el seu rànquing es manté sempre elevat." Potser a causa d'aquests comentaris, en Khalifman va ser convidat al següent Torneig de Linares, i va tenir una actuació bastant raonable, (quarta posició, a un punt i mig del campió, Kaspàrov).
Ha guanyat, a més, entre d'altres, els torneigs de Groningen 1990, Ter Apel 1993, Obert d'Eupen 1994, Obert de St. Peterburg 1995, 49è Campionat d'escacs de Rússia (Elistá) 1996, Torneig de Mestres de St. Peterburg 1997, Aarhus 1997, Campionat del món per equips de Lucerna 1997, Bad Wiessee 1998, Hoogenveen 2000, i, formant part de l'equip rus com a primer tauler, la XXXIV Olimpíada d'escacs, a Istanbul 2000.
A finals d'any, va participar en la Copa del món de 2005 a Khanti-Mansisk, un torneig classificatori per al cicle del Campionat del món de 2007, on va tenir una mala actuació i fou eliminat en segona ronda per Yuri Shulman.
El febrer del 2012 va empatar als llocs 4t-8è amb Hrant Melkumian, Maxim Rodshtein, Fabiano Caruana i Dmitri Andreikin a l'11è Aeroflot Open.

## Partides notables

* Bogdan Lalic vs Alexander Khalifman, Anibal Open 1997, gambit Benko: Acceptat, Variant Dlugy (A57), 0-1
* Alexander Khalifman vs Liviu Dieter Nisipeanu, wcc elim 1999, obertura catalana: variant tancada (E01), 1-0
* Alexander Khalifman vs Evgeny Bareev, Corus 2002, defensa francesa: variant Rubinstein, defensa Blackburne (C10), 1-0

## Referències

* ↑ «Russian Jewish Encyclopedia». JewishGen.org. [Consulta: 25 juny 2009].
* ↑ «Nota biogràfica de Aleksandr Khalifman» (en anglès). Chessgames.com. [Consulta: 25 març 2010].
* ↑ «"Rànquing d'escaquistes per federació: Rússia"» (en anglès). lloc web de la FIDE. [Consulta: 13 maig 2022].
* ↑ Posició al rànquing mundial i evolució Elo de Aleksandr Khalifman «benoni.de». Arxivat de l'original el 2013-11-10. [Consulta: 2 març 2011]. (alemany)
* ↑ «31è Campionat Juvenil de l'URSS, Jurmala, 4 a 17 de gener de 1982». RusBase. [Consulta: 31 juliol 2009].
* ↑ «33è Campionat Juvenil de l'URSS, Kirovabad, gener de 1984». RusBase. [Consulta: 31 juliol 2009].
* ↑ «Llista de campions d'Europa d'escacs Sub-20, 1976-2002». schachbund.de. Arxivat de l'original el 2012-02-07. [Consulta: 11 juny 2013].
* ↑ «Classificació final i partides del torneig GMA Moscou 1990» (en anglès). 365chess.com. [Consulta: 8 novembre 2011].
* ↑ «Torneig Interzonal de Manila 1990» (en anglès). Mark-weeks.com. [Consulta: 15 desembre 2014].
* ↑ «FIDE World Chess Championships start» (en anglès). The Week in Chess núm 247, 02-08-1999. Arxivat de l'original el 2 de setembre 2012. [Consulta: 21 desembre 2010].
* ↑ Crowther, Mark. «The Week in Chess: Llista Elo de juliol de 1999». London Chess Center, 05-07-1999. Arxivat de l'original el 2009-09-25. [Consulta: 25/juny2009].
* ↑ Luchan, Jason; Aird, Ian. «Las Vegas World Championship, 30 de juliol - 29 d'agost de 1999». ChessScotland.com. Arxivat de l'original el 2009-09-07. [Consulta: 25 juny 2009].
* ↑ «The Week in Chess 273 - 13 Març 2000». Arxivat de l'original el 26 de setembre 2007. [Consulta: 25 març 2010].
* ↑ Cordero, Javier. «Palmarès dels Campionats de Rússia (1992-2008)» (en castellà). ajedrezdeataque.com. [Consulta: 29 abril 2011].
* ↑ «Resultats dels Campionats del món per equips nacionals» (en anglès). olimpbase.org. [Consulta: 8 maig 2011].
* ↑ Lloc web oficial de la Copa del món de 2005 (anglès)
* ↑ «Aeroflot Open – Mateusz Bartel comes out on top». ChessBase.com, 16-02-2012. [Consulta: 24 desembre 2014]. (anglès)

## Enllaços externs

* Posicions crítiques de les seves partides a «wtharvey.com». [Consulta: 25 març 2010]. (anglès)